TKN บวกเกือบ 4% โบรกฯ ชี้รายได้จากจีนเป็นแรงขับตลาดตปท.
TKN บวกเกือบ 4% โบรกฯ ชี้รายได้จากจีนเป็นแรงขับตลาดตปท. ล่าสุด ณ เวลา 11.35 น. ราคาอยู่ที่ 20.20 บาท บวก 0.70 บาท หรือ 3.59% สูงสุดที่ 20.20 บาท ต่ำสุดที่ 19.60 บาท มูลค่าซื้อขายที่ 166.08 ล้านบาท
1 ก.ย. 2560

ผู้สื่อข่าวรายงานว่า ราคาหุ้นบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ณ เวลา 11.35 น. ราคาอยู่ที่ 20.20 บาท บวก 0.70 บาท หรือ 3.59% สูงสุดที่ 20.20 บาท ต่ำสุดที่ 19.60 บาท มูลค่าซื้อขายที่ 166.08 ล้านบาท ขณะที่ดัชนีตลาดหุ้นไทยโดยรวมบวก 0.22%

ด้าน บล.กสิกรไทย ระบุในบทวิเคราะห์ (24 ส.ค.) แนะนำ “ถือ” TKN ราคาเป้าหมาย 20.30 บาท/หุ้น (ถือ ปิด 19.50 บาท พื้นฐาน 20.30 บาท +4.1%)
โดยปรับลดคำแนะนำ TKN เป็น “ถือ” จาก “ซื้อ” และปรับลดราคาเป้าหมายกลางปี 2561 เป็น 20.30 บาท จากเดิมที่ 28 บาท เพื่อสะท้อนถึงการปรับลดประมาณการกำไรและ PER multiple ปรับลดประมาณการกำไรปี 2560-62 ลง 20.2%/24.6%/21.8% ตามลำดับ จากการปรับลดสมมุติฐานรายได้และอัตรากำไรขึ้นต้น ซึ่งเป็นผลมาจากการเพิ่มขึ้นของอัตราการกำลังการผลิตที่เพิ่มขึ้นช้ากว่าที่คาด
รวมถึงค่าใช้จ่ายคงที่ ที่เพิ่มเข้ามาจากโรงงานใหม่ที่โรจนะ อย่างไรก็ตามยังคงคาดว่ารายได้จากประเทศจีนจะยังคงเป็นแรงขับเคลื่อนสำคัญสำหรับตลาดต่างประเทศ โดยในครึ่งปีแรกของปี 2560 รายได้จากจีนคิดเป็น 38% ของรายได้ทั้งหมดคิดเป็นการเติบโตที่ 22.8% จากปีก่อน
ขณะที่แรงกดดันจากอัตรากำไรขึ้นต้นที่ลดลงจะส่งผลให้การเติบโตด้านกำไรของบริษัทในปี 2560 จะอยู่ที่เพียงแค่ 0.1% เท่านั้น โดยราคาเป้าหมายใหม่ที่ 20.30 บาท คิดจาก PER ที่ 24 เท่า ซึ่งสูงกว่า PER เฉลี่ยล่วงหน้าของกลุ่มรอบ 5 ปีของตลาดที่ 21.8 เท่า
ทั้งนี้เชื่อว่า TKN สามารถเทรด PER ที่สูงกว่ากลุ่มได้เนื่องจากมีอัตราการเติบโตด้านกำไรและ ROE เฉลี่ยที่ 2561-62 ที่ 28.9%และ42.8% เทียบกับกลุ่มที่เพียงแค่ 10.4%และ11.7%